AfriForum Jeug Maties dien taalverslag oor Afrikaans in | AfriForum Jeug
Jy is hier: Tuis / AfriForum Jeug Maties dien taalverslag oor Afrikaans in
AfriForum Jeug Maties dien taalverslag oor Afrikaans in21 September 2012 AfriForum Jeug Maties het vandag ’n omvattende taalverslag, insluitend 134 klagtes oor spesifieke modules aan die Universiteit van Stellenbosch (US) wat van die voorgeskrewe taalspesifikasies afwyk, by die Akademiese Belangeraad (ABR) en die registrateur van dié universiteit ingedien. AfriForum Jeug het tydens ’n blitsopname onder 100 studente in enkele dae ’n totaal van 155 klagtes ingesamel.
“Dit is kommerwekkend dat 87% van die klagtes wat tydens die opname aangeteken is oor die gebrek aan Afrikaans op die US gaan. Dit dui daarop dat studente by die US die afname van Afrikaans op grondvlak ervaar,” het Conrad Basson, voorsitter van AfriForum Jeug Maties, gesê.
Van die 155 klagtes gaan 62 oor afwykings vanaf die A-taalspesifikasie en 72 oor afwykings vanaf die T-taalspesifikasie. Die verslag identifiseer 56 verskillende modules aan die US wat van die taalspesifikasies afwyk. Hidroulika 354, Struktuurleer 354 en Geskiedenis 144 is maar enkele voorbeelde van modules waarmee studente worstel weens ’n gebrek aan studiemateriaal en die aanbieding van lesings in Afrikaans. Die taalverslag identifiseer 56 verskillende modules ten opsigte waarvan taalverwante probleme voorkom. Verder is 19 klagtes oor Engelse modules ingesamel. Die oorblywende twee klagtes was nie bruikbaar nie.